CELEX: 52017PC0241
Language: hu
Date: 2017-05-23
Title: Javaslat A TANÁCS VÉGREHAJTÁSI HATÁROZATA a jogellenes, nem bejelentett és szabályozatlan halászat felszámolásában nem együttműködő harmadik országok listájának összeállításáról szóló 2014/170/EU végrehajtási határozatnak a Comore-szigeteki Unió vonatkozásában történő módosításáról

EURÓPAI BIZOTTSÁG
            Brüsszel, 2017.5.23.
            COM(2017) 241 final
            2017/0096(NLE)
            Javaslat
            A TANÁCS VÉGREHAJTÁSI HATÁROZATA
            a jogellenes, nem bejelentett és szabályozatlan halászat felszámolásában nem együttműködő harmadik országok listájának összeállításáról szóló 2014/170/EU végrehajtási határozatnak a Comore-szigeteki Unió vonatkozásában történő módosításáról
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               A javaslat indokai és céljai
            
            
               Ez a javaslat a jogellenes, nem bejelentett és szabályozatlan halászat megelőzésére, megakadályozására és felszámolására irányuló közösségi rendszer létrehozásáról, továbbá a 2847/93/EGK, az 1936/2001/EK és a 601/2004/EK rendelet módosításáról és az 1093/94/EK és az 1447/1999/EK rendelet hatályon kívül helyezéséről szóló, 2008. szeptember 29-i 1005/2008/EK tanácsi rendelet
                  1
                (a továbbiakban: IUU-rendelet) alkalmazását érinti.
            
            
               Háttér-információk
            
            
               Ez a javaslat az IUU-rendelet végrehajtásának keretébe illeszkedik, és az abban megállapított tartalmi és eljárási követelményeknek megfelelően lefolytatott vizsgálatok és egyeztetések eredményeként jött létre, mely követelmények között szerepel, hogy minden ország teljesítse a nemzetközi jog értelmében rá mint lobogó, kikötő, forgalomba hozatal szerinti vagy parti államra a jogellenes, be nem jelentett és szabályozatlan halászat megelőzése, megakadályozása és felszámolása tekintetében háruló kötelezettségeket.
            
            
               Meglévő rendelkezések a javaslat által érintett területen
            
            
               A Bizottság határozata (2015. október 1.) egy harmadik országnak a jogellenes, be nem jelentett és szabályozatlan halászat elleni küzdelemben nem együttműködő harmadik országként való azonosítása eshetőségéről történő értesítéséről (HL C 324., 2015.10.2., 6. o.).
            
            
               A Bizottság 2017. május 23-i végrehajtási határozata a Comore-szigeteki Uniónak a jogellenes, be nem jelentett és szabályozatlan halászat elleni küzdelemben nem együttműködő harmadik országként való azonosításáról (HL L XXXX., 2017. XX XX., ... o.).
            
            
               Összhang az Unió egyéb szakpolitikáival és célkitűzéseivel
            
            
               Tárgytalan.
            
            
               2.AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               Konzultáció az érdekelt felekkel
            
            
               Az eljárásban érintettek lehetőséget kaptak arra, hogy az IUU-rendelet rendelkezéseivel összhangban megvédjék érdekeiket a vizsgálat és az egyeztetések során.
            
            
               Szakértői vélemények összegyűjtése és felhasználása
            
            
               Külső szakértők bevonására nem volt szükség.
            
            
               Hatásvizsgálat
            
            
               E javaslat az IUU-rendelet végrehajtásának eredményeképpen jött létre.
            
            
               Az IUU-rendelet nem ír elő általános hatásvizsgálatot, viszont tartalmazza a megvizsgálandó körülmények teljes listáját.
            
         
         
            
               3.A JAVASLAT JOGI ELEMEI
            
            
               A javaslat összefoglalása
            
            
               A Bizottság 2015. október 1-jei határozatával arról értesítette a Comore-szigeteket, hogy az IUU-rendelet értelmében nem együttműködő harmadik országként azonosíthatónak tartja. 
            
            
               A Bizottság a Comore-szigetekkel szemben eljárást indított. Ennek keretében ismertette az azonosítás alapjául szolgáló okokat, lehetőséget biztosított az érintett országnak válasz és cáfolat benyújtására, kiegészítő információk kérésére és szolgáltatására, valamint a helyzet rendezésére irányuló cselekvési tervet javasolt, és az értesítés megválaszolásához, valamint a helyzet orvoslásához észszerű időt biztosított.
            
            
               2017. május 23-i végrehajtási határozatában a Bizottság olyan harmadik országként azonosította a Comore-szigeteket, amelyet az IUU-rendelet szerinti nem együttműködő harmadik országnak tekint.
            
            
               A tanácsi végrehajtási határozatra irányuló mellékelt javaslat alapját azok a megállapítások képzik, amelyek megerősítették, hogy a Comore-szigetek nem tett eleget a nemzetközi jog értelmében rá mint lobogó, kikötő, forgalomba hozatal szerinti vagy parti államra háruló kötelezettségeknek. 
            
            
               Ezért a Bizottság azt javasolja, hogy a Tanács fogadja el a mellékelt határozatjavaslatot.
            
            
               Jogalap
            
            
               A jogellenes, nem bejelentett és szabályozatlan halászat megelőzésére, megakadályozására és felszámolására irányuló közösségi rendszer létrehozásáról szóló, 2008. szeptember 29-i 1005/2008/EK tanácsi rendelet.
            
            
               A szubszidiaritás elve
            
            
               A javaslat az Európai Unió kizárólagos hatáskörébe tartozik, ezért a szubszidiaritás elve nem alkalmazható.
            
            
               Az arányosság elve
            
            
               A javaslat megfelel az arányosság elvének a következők miatt:
            
            
               Az IUU-rendelet meghatározza az intézkedés formáját, és nem hagy teret nemzeti döntéshozatalnak.
            
            
               Nem szükséges annak feltüntetése, hogy az Unióra, a nemzeti kormányokra, a regionális és helyi hatóságokra, a gazdasági szereplőkre és a polgárokra háruló pénzügyi és adminisztratív teher hogyan minimalizálható, és milyen mértékben arányos a javaslat célkitűzésével.
            
            
               A jogi aktus típusának megválasztása
            
            
               Javasolt aktus: határozat.
            
            
               Más jogi aktus nem felelne meg a következők miatt:
            
            
               Más jogi aktus azért nem lenne megfelelő, mert az IUU-rendelet nem rendelkezik más lehetőségről.
            
            
               4.KÖLTSÉGVETÉSI VONZATOK 
            
         
         
            
               A javaslat nincs hatással az uniós költségvetésre.
            
            
               2017/0096 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               a jogellenes, nem bejelentett és szabályozatlan halászat felszámolásában nem együttműködő harmadik országok listájának összeállításáról szóló 2014/170/EU végrehajtási határozatnak a Comore-szigeteki Unió vonatkozásában történő módosításáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
            
               tekintettel a jogellenes, nem bejelentett és szabályozatlan halászat megelőzésére, megakadályozására és felszámolására irányuló közösségi rendszer létrehozásáról, továbbá a 2847/93/EGK, az 1936/2001/EK és a 601/2004/EK rendelet módosításáról és az 1093/94/EK és az 1447/1999/EK rendelet hatályon kívül helyezéséről szóló, 2008. szeptember 29-i 1005/2008/EK tanácsi rendeletre
                  2
                és különösen annak 33. cikke (1) bekezdésére,
            
            
               tekintettel az Európai Bizottság javaslatára, 
            
            
               mivel:
            
            
               1.BEVEZETÉS
            
            
               (1)Az 1005/2008/EK rendelet (a továbbiakban: IUU-rendelet) létrehozza a jogellenes, be nem jelentett és szabályozatlan halászat (a továbbiakban: IUU-halászat) megelőzésére, megakadályozására és felszámolására irányuló uniós rendszert.
            
            
               (2)Az IUU-rendelet VI. fejezete meghatározza a nem együttműködő harmadik országok azonosításával, a nem együttműködő harmadik országként azonosított országokkal szembeni demarsokkal, a nem együttműködő harmadik országok listájának összeállításával, a nem együttműködő harmadik országok listájáról való törléssel, a nem együttműködő harmadik országok listájának nyilvánossá tételével és a sürgősségi intézkedésekkel kapcsolatos eljárásokat.
            
            
               (3)2014. március 24-én a Tanács elfogadta a jogellenes, nem bejelentett és szabályozatlan halászat megelőzésére, megakadályozására és felszámolására irányuló közösségi rendszer létrehozásáról szóló 1005/2008/EK tanácsi rendelet értelmében a jogellenes halászat felszámolásában nem együttműködő harmadik országok listájának összeállításáról szóló 2014/170/EU tanácsi végrehajtási határozatot.
            
            
               (4)Az IUU-rendelet 32. cikkének megfelelően a Bizottság 2015. október 1-jei határozatával
                  3
                a Comore-szigeteki Uniót (a továbbiakban: Comore-szigetek) arról értesítette, hogy az országot nem együttműködő harmadik országként azonosíthatónak tekinti.
            
            
               (5)A 2015. október 1-jei határozatba a Bizottság belefoglalta az esetleges azonosítás alapjául szolgáló főbb tényeket és megfontolásokat.
            
            
               (6)A Bizottság a határozatról értesítette a Comore-szigeteket, és az értesítéshez egy olyan levelet is mellékelt, amelyben azt javasolja, hogy a Comore-szigetek a Bizottsággal szoros együttműködésben hajtson végre egy cselekvési tervet a feltárt hiányosságok orvoslására.
            
            
               (7)A Bizottság felszólította a Comore-szigeteket, hogy: i. tegyen meg minden szükséges intézkedést a Bizottság által javasolt cselekvési tervben foglalt intézkedések végrehajtása érdekében; ii. értékelje a Bizottság által javasolt cselekvési tervben foglalt intézkedések végrehajtását; és iii. félévente küldjön részletes jelentést a Bizottságnak, amelyben értékeli az egyes intézkedések végrehajtását, többek között azt, hogy azok önmagukban véve és/vagy együttesen milyen hatékonyan biztosítják az előírásoknak maradéktalanul megfelelő halászati ellenőrzési rendszert.
            
            
               (8)A Comore-szigetek lehetőséget kapott arra, hogy írásban és szóban válaszoljon a 2015. október 1-jei határozatban foglaltakra és a Bizottság által közölt egyéb lényeges információkra, valamint hogy a 2015. október 1-jei határozatban szereplő tényeket cáfoló vagy kiegészítő adatokat nyújtson be. A Bizottság a Comore-szigeteket biztosította arról, hogy joga van kiegészítő információk kérésére és benyújtására.
            
            
               (9)2015. október 1-jei határozatával és levelével a Bizottság párbeszédet kezdett a Comore-szigetekkel, valamint kiemelte, hogy megítélése szerint hat hónap elvileg elegendő ahhoz, hogy megállapodás jöjjön létre.
            
         
         
            
               (10)A Bizottság folytatta az általa szükségesnek vélt információk gyűjtését és ellenőrzését. A 2015. október 1-jei határozat közzétételét követően a Comore-szigetek által benyújtott szóbeli és írásbeli hozzászólásokat a Bizottság megfontolta és figyelembe vette. Álláspontjáról a Comore-szigeteket szóban vagy írásban folyamatosan értesítette.
            
            
               (11)A Bizottság azonban arra az álláspontra helyezkedett, hogy a 2015. október 1-jei határozatban említett aggályok és hiányosságok továbbra is fennállnak, azokat a Comore-szigetek nem szüntette meg, valamint hogy a cselekvési tervben javasolt intézkedéseket nem hajtotta végre maradéktalanul.
            
            
               (12)Következésképpen az (EU) 2017/xxx
                  4
                bizottsági végrehajtási határozattal a Bizottság az IUU-halászat elleni küzdelemben nem együttműködő harmadik országként azonosította a Comore-szigeteket.
            
            
               (13)A Bizottság által lefolytatott vizsgálat és párbeszéd – köztük a levélváltások és a lezajlott találkozók – alapján, valamint a 2015. október 1-jei határozatot és az (EU) 2017/xxx bizottsági végrehajtási határozatot megalapozó okok figyelembevételével a Comore-szigeteket helyénvaló felvenni az IUU-halászat elleni küzdelemben nem együttműködő harmadik országok listájára.
            
            
               (14)Az IUU-rendelet 34. cikkének (1) bekezdése értelmében a Tanácsnak a Bizottság javaslata alapján minősített többséggel eljárva törölnie kell a harmadik országot a nem együttműködő harmadik országok listájáról, ha az bizonyítja, hogy a listára való felvételre okot adó helyzetet orvosolta. A törlésről szóló határozat meghozatalakor azt is figyelembe kell venni, hogy az azonosított harmadik ország hozott-e olyan konkrét intézkedéseket, amelyektől a helyzet tartós javulása várható.
            
            
               2.A COMORE-SZIGETEKKEL KAPCSOLATOS ELJÁRÁS
            
            
               (15)2015. október 1-jén a Bizottság az IUU-rendelet 32. cikkének megfelelően értesítette a Comore-szigeteket arról, hogy  nem együttműködő harmadik országként azonosíthatónak véli, és felkérte arra, hogy a Bizottság szervezeti egységeivel szoros együttműködésben hajtson végre cselekvési tervet a 2015. október 1-jei határozatban említett hiányosságok orvoslása érdekében. A határozat óta a Comore-szigetek írásos észrevételeket nyújtott be a Bizottsághoz, ismertetve álláspontját, és a vonatkozó kérdések megvitatása érdekében találkozóra is sor került. A Bizottság ellátta a Comore-szigeteket a megfelelő írásos információkkal. A Bizottság folytatta az általa szükségesnek vélt információk gyűjtését és ellenőrzését. A 2015. október 1-jei bizottsági határozatot követően a Comore-szigetektől kapott szóbeli és írásbeli tájékoztatásokat a Bizottság figyelembe vette, és a Comore-szigetek folyamatos tájékoztatást kapott – szóban vagy írásban – a Bizottság álláspontjáról. A Bizottság arra az álláspontra helyezkedett, hogy a 2015. október 1-jei határozatban említett aggályok és hiányosságok továbbra is fennállnak, azokat a Comore-szigetek nem szüntette meg, valamint hogy a cselekvési tervben javasolt intézkedéseket nem hajtotta végre maradéktalanul.
            
            
               3.A COMORE-SZIGETEK NEM EGYÜTTMŰKÖDŐ HARMADIK ORSZÁGKÉNT VALÓ AZONOSÍTÁSA
            
            
               (16)A 2015. október 1-jei határozatban a Bizottság elemezte a Comore-szigetek kötelezettségeit, és értékelte, hogy milyen mértékben teljesíti nemzetközi kötelezettségeit mint lobogó, kikötő, forgalomba hozatal szerinti, illetve parti állam. Az áttekintés során a Bizottság az IUU-rendelet 31. cikkének (4)–(7) bekezdésében felsorolt paramétereket vette figyelembe.
            
            
               (17)A Bizottság áttekintette, hogy a Comore-szigetek teljesítette-e kötelezettségeit, figyelembe véve a 2015. október 1-jei határozatban szereplő megállapításokat, a Comore-szigetek által szolgáltatott információkat, a javasolt cselekvési tervet, valamint a helyzet orvoslására hozott intézkedéseket.
            
            
               (18)A Bizottság által feltárt főbb hiányosságok a nemzetközi jogi kötelezettségek végrehajtásának többrendbeli elmulasztásával kapcsolatosak, amelyek különösen a megfelelő jogi keret és az engedélyezési eljárások elfogadásával, a Comore-szigeteki hajólajstrom kezelésével, a Comore-szigeteki közigazgatáson belüli, valamint a Comore-szigeteki közigazgatás és a Comore-szigeteki hajók tevékenységének helye szerinti harmadik országok közötti együttműködés és információcsere hiányával, a megfelelő és hatékony nyomon követés hiányával, valamint a visszatartó erejű szankciórendszer hiányával függnek össze. Az egyéb feltárt hiányosságok nagy általánosságban a nemzetközi jogi kötelezettségek elmulasztását jelentik, többek között a regionális halászati gazdálkodási szervezetek ajánlásainak és határozatainak való meg nem felelést. Emellett megállapítható az illetékes testületek, így az ENSZ IUU-halászat elleni nemzetközi cselekvési tervében (IPOA IUU) és a lobogó szerinti állam teljesítményére vonatkozó önkéntes FAO-iránymutatásokban foglalt ajánlásoknak és határozatoknak való meg nem felelés is. A nem kötelező erejű ajánlásoknak és határozatoknak való meg nem felelés azonban csak alátámasztó bizonyítékként került figyelembevételre, nem ez képezi az azonosítás alapját.
            
            
               (19)Az (EU) 2017/xxx végrehajtási határozatban a Bizottság a Comore-szigeteket az IUU-rendelet alapján nem együttműködő harmadik országként azonosította.
            
            
               (20)Ami a Comore-szigetek mint fejlődő ország esetleges korlátait illeti, meg kell állapítani, hogy a Comore-szigetek halászati irányításának fejlettségét és általános teljesítményét visszavetheti az ország fejlettségi foka. Ugyanakkor tekintettel a Comore-szigetek megállapított hiányosságainak jellegére, az ország fejlettségi szintje nem szolgálhat teljes mentségként vagy más jellegű igazolásként a Comore-szigetek lobogó, kikötő, forgalomba hozatal szerinti vagy parti államként nyújtott átfogó halászati teljesítményére, sem az IUU-halászat megelőzésére, megakadályozására és felszámolására irányuló elégtelen fellépésére.
            
            
               (21)Tekintettel a 2015. október 1-jei határozatra és a 2017. május 23-i (EU) 2017/xxx végrehajtási határozatra, valamint a Bizottság által a Comore-szigetekkel folytatott párbeszédre és annak eredményeire, megállapítást nyert, hogy a Comore-szigetek által tett intézkedések nem voltak elegendőek az ENSZ Tengerjogi Egyezményének 63., 64., 91., 94., 117. és 118. cikke értelmében lobogó szerinti államként rá háruló kötelezettségek teljesítéséhez.
            
            
               (22)A Comore-szigetek tehát nem tesz eleget a nemzetközi jog értelmében rá mint lobogó szerinti államra háruló azon kötelezettségnek, hogy fellépjen a jogellenes, be nem jelentett és szabályozatlan halászat megelőzése, megakadályozása és felszámolása érdekében.
            
            
               4.A NEM EGYÜTTMŰKÖDŐ HARMADIK ORSZÁGOK LISTÁJÁNAK ÖSSZEÁLLÍTÁSA
            
            
               (23)A Comore-szigetek tekintetében levont következtetésekre tekintettel az említett országot az IUU-rendelet 33. cikkének megfelelően fel kell venni a nem együttműködő harmadik országoknak a 2014/170/EU végrehajtási határozattal létrehozott listájára. A 2014/170/EU végrehajtási határozatot ezért ennek megfelelően módosítani kell.
            
            
               (24)A Comore-szigeteknek az IUU-halászat elleni küzdelemben nem együttműködő országok listájára való felvétele az IUU-rendelet 38. cikkében meghatározott intézkedések alkalmazását vonja maga után. Az IUU-rendelet 38. cikkének (1) bekezdése előírja a nem együttműködő országok lobogója alatt közlekedő hajók által fogott halászati termékek behozatalának tilalmát. A Comore-szigetek esetében a behozatali tilalomnak ki kell terjednie az IUU-rendelet 2. cikkének (8) bekezdésében meghatározott valamennyi állományra és fajra, mivel az IUU-halászat elleni megfelelő intézkedések hiánya – amely a Comore-szigetek nem együttműködő harmadik országként való azonosításához vezetett – nem korlátozódik egy adott állományra vagy fajra.
            
            
               (25)Megjegyzendő, hogy a jogellenes, be nem jelentett és szabályozatlan halászat egyéb káros hatásai mellett a halállományok kimerüléséhez vezet, pusztítja a tengeri élőhelyeket, veszélyezteti a tengeri erőforrások megóvását és fenntartható használatát, torzítja a versenyt, rontja az élelmiszer-ellátás biztonságát, méltatlanul hátrányos helyzetbe hozza a tisztességes halászokat, és gyengíti a part menti közösségeket. Az ilyen halászattal kapcsolatos problémák nagyságrendje indokolja, hogy az Unió mihamarabb intézkedéseket hozzon a Comore-szigetek mint nem együttműködő harmadik ország ellen. Következésképpen e határozatnak az Európai Unió Hivatalos Lapjában való kihirdetését követő napon kell hatályba lépnie.
            
            
               (26)Amennyiben a Comore-szigetek bizonyítja, hogy az azonosítása alapjául szolgáló körülmények megszűntek, a Tanácsnak a Bizottság javaslata alapján minősített többséggel eljárva az IUU-rendelet 34. cikke (1) bekezdésének megfelelően törölnie kell a Comore-szigeteket a nem együttműködő harmadik országok listájáról. A törlésről szóló határozat meghozatalakor figyelembe kell venni azt is, hogy a Comore-szigetek hozott-e olyan konkrét intézkedéseket, amelyektől a helyzet tartós javulása várható.
            
         
         
            
               ELFOGADTA EZT A HATÁROZATOT: 
            
            
               1. cikk
            
            
               A Comore-szigeteki Uniót fel kell venni a 2014/170/EU végrehajtási határozat mellékletébe.
            
            
               2. cikk
            
            
               Ez a határozat az Európai Unió Hivatalos Lapjában való kihirdetését követő napon lép hatályba.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  HL L 286., 2008.10.29., 1. o.
               
               
                  
                     (2)
                  HL L 286., 2008.10.29., 1. o.
               
               
                  
                     (3)
                  A Bizottság határozata (2015. október 1.) egy harmadik országnak a jogellenes, be nem jelentett és szabályozatlan halászat elleni küzdelemben nem együttműködő harmadik országként való azonosítása eshetőségéről történő értesítéséről (
                  
                     HL C 324., 2015.10.2., 6. o.
                  
                  ).
               
               
                  
                     (4)
                  A Bizottság (EU) 2017/xxx végrehajtási határozata (2017. május 23.) a Comore-szigeteki Uniónak a jogellenes, be nem jelentett és szabályozatlan halászat elleni küzdelemben nem együttműködő harmadik országként való azonosításáról (HL L xx., 2017. hónap nn., x. o.).